A.Mollazadə. Çox sağ olun. Hörmətli cənab Sədr, hörmətli millət vəkilləri! Parlamentə gələrkən çox ciddi tıx-acla üzləşdik. Bakıxanov küçəsindəki körpüdə yol örtüyü növbəti dəfə dəyişdirilir. Bakıda bir neçə küçə var ki, dör-düncü, beşinci dəfə, hətta ildə bir neçə dəfə yol örtüyü dəyişdirilir və hər növbəti dəfə keyfiyyət artır. Bəlkə treninqlər keçirilir? Amma o yerdən heç də uzaq olmayan Ağadadaş Qurbanov küçəsində yol örtüyü ya çar Aleksandr, ya da II Nikolayın cavanlığı zamanında salınıb. İçməli su havaya püskürdüyünə görə orada artıq göl yaranıb. Mən dəfələrlə bu məsələ ilə bağlı həm rayon, həm şəhər rəhbərliyinə, həm də Nəqliyyat Nazirliyinə müraciət eləmişəm. İnsafən deməliyəm ki, heç kəsdən “yox” cavabı almamışam. Çox maraqlıdır, bəlkə bu, “yox” sözünün önə-mini artıran amildir, yəni eləməyəcəyik. Hamı “hə” deyir. İllər boyudur heç təcili yardım maşınları da bu küçədə hərəkət edə bilmir. Müharibə əlilləri, müharibə veteranları yaşayan ərazidə, demək olar ki, vətəndaşlarımızın həyatı üçün təhlükə var. Bakının mərkəzində su ilə dolu çalalar artıq bir növ Loxnes gölünə çevrilib.